รองนายกรัฐมนตรี ปฏิเสธ คสช.ไม่ได้แทรกแซงพรรคการเมืองและไม่ได้จัดทำบัญชีรายชื่อ ส.ว.ล่วงหน้า พร้อมเดินหน้าจับกุมกลุ่มสหพันธรัฐไท เพราะถือเป็นกบฏ
พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงกลุ่มสหพันธรัฐไท ว่า ได้รับทราบข้อมูลเรื่องนี้แล้ว โดยกลุ่มนี้อยู่ที่สปป.ลาว และมีเครือข่ายในประเทศไทย ซึ่งมีการติดต่อกันและมีความเชื่อมโยงกับกลุ่มที่หลบหนีไปอยู่ที่สปป.ลาว เช่น กลุ่มที่มีความผิดตามคดีอาญา มาตรา 112 และ 116 โดยผู้ที่เกี่ยวกับการเคลื่อนไหวครั้งนี้ถือว่าเป็นกบฏ ดังนั้นหากพบผู้กระทำผิดจะจับกุมทั้งหมด ซึ่งขณะนี้จับกุมได้ 2-3 คนแล้ว ทั้งนี้ได้ประสานกับสปป.ลาว เพื่อไม่ให้ช่วยเหลือกลุ่มเคลื่อนไหวดังกล่าว พร้อมเปิดเผยว่ากลุ่มนี้มีนายชูชีพ ชีวะสุทธิ์ (ลุงสนามหลวง) เป็นแกนนำ ซึ่งได้ติดตามความเคลื่อนไหวอย่างใกล้ชิด อย่างไรก็ตามไม่กังวลเพราะการเคลื่อนไหวครั้งนี้ไม่มีน้ำหนัก เป็นเพียงการปลุกระดมความคิดผ่านทางโซเซียลว่าจะมีการแบ่งแยกปกครองเท่านั้น ซึ่งไม่เป็นความจริง

    ส่วนกรณีที่นายวัชระ เพชรทอง อดีตส.ส.พรรคประชาธิปัตย์ ระบุว่า นายอลงกรณ์ พลบุตร อดีตรองหัวหน้าพรรคประชาธิปัตย์ จะมาเป็นหัวหน้าพรรคประชาธิปัตย์ เพราะมีความสนิทสนมกับทหารในรัฐบาล คสช. นั้น พลเอกประวิตร ยืนยันว่า เรื่องนี้ไม่เกี่ยวข้องกับ คสช. เพราะการที่นายอลงกรณ์ลาออกจากพรรคประชาธิปัตย์ เนื่องจากมาทำงานเป็นสปท.ไม่ได้เข้ามาเป็น คสช. ดังนั้นจึงเป็นเรื่องของพรรคฯที่จะต้องพิจารณากันเอง พร้อมปฏิเสธไม่มีการจัดทำบัญชีรายชื่อสมาชิกวุฒิสภา หรือ ส.ว. ล่วงหน้า และขอให้ไปถามคนที่กล่าวถึงเรื่องนี้เอง

   พลเอกประวิตร กล่าวด้วยว่า การหาหน่วยงานดูแลอนุสาวรีย์ชัยสมรภูมิ ต้องรอการหารือของหน่วยงานที่เกี่ยวข้องเพื่อให้ได้ข้อสรุปว่าจะมอบหมายให้หน่วยงานใดเป็นผู้ดูแล เพราะต้องมีการจัดระเบียบ และการปรับปรุงโดยรวมเข้ามาเกี่ยวข้อง